Document ID: 32014R1025

KOMISJONI DELEGEERITUD MÄÄRUS (EL) nr 1025/2014,
25. juuli 2014,
millega muudetakse nõukogu määruse (EÜ) nr 1528/2007 (millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, ning mida on muudetud Euroopa Parlamendi ja nõukogu määrusega (EL) nr 38/2014, millega muudetakse teatavaid ühist kaubanduspoliitikat käsitlevaid määrusi seoses volituste delegeerimisega ja rakendamisvolituste andmisega teatavate meetmete vastuvõtmiseks) I lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 20. detsembri 2007. aasta määrust (EÜ) nr 1528/2007, millega teatavatest Aafrika, Kariibi mere ja Vaikse ookeani (AKV) piirkonna riikide rühma riikidest pärit toodete suhtes kohaldatakse korda, mis on sätestatud lepingutes, millega või mille tulemusel luuakse majanduspartnerlus, (1) ning mida on muudetud Euroopa Parlamendi ja nõukogu 15. jaanuari 2014. aasta määrusega (EL) nr 38/2014, millega muudetakse teatavaid ühist kaubanduspoliitikat käsitlevaid määrusi seoses volituste delegeerimisega ja rakendamisvolituste andmisega teatavate meetmete vastuvõtmiseks, (2) eriti selle artikli 2 lõiget 2,
ning arvestades järgmist:
(1)
Nende soodustatud riikide loetelu, kelle suhtes kohaldatakse ELi tollimaksu- ja kvoodivaba impordirežiimi, on esitatud määruse (EÜ) nr 1528/2007 (edaspidi „turulepääsu määrus”) I lisas.
(2)
Botswana, Côte d'Ivoire, Fidži, Ghana, Kamerun, Kenya, Namiibia ja Svaasimaa ei astunud vajalikke samme oma lepingute ratifitseerimiseks ning kooskõlas määruse (EÜ) nr 1528/2007 artikli 2 lõikega 3, eriti selle punktiga b, ei kehti nende suhtes määruse (EÜ) nr 1528/2007 kohaselt lubatud turulepääsu kord enam alates 1. oktoobrist 2014. See tuleneb Euroopa Parlamendi ja nõukogu määrusest (EL) nr 527/2013 (3).
(3)
Läbirääkimised majanduspartnerluslepingu üle Côte d'Ivoire'i ja Ghana ning Euroopa Liidu ja selle liikmesriikide vahel jõudsid lõpule 30. juunil 2014.
(4)
Läbirääkimised majanduspartnerluslepingu üle Botswana, Namiibia ja Svaasimaa ning Euroopa Liidu ja selle liikmesriikide vahel jõudsid lõpule 15. juulil 2014.
(5)
Komisjonil on õigus võtta kooskõlas määruse (EÜ) nr 1528/2007 artikliga 24a vastu delegeeritud õigusakte, et muuta kõnealuse määruse I lisa ja lisada sinna Aafrika, Kariibi mere ja Vaikse ookeani piirkonna riikide rühma kuuluvad piirkonnad või riigid, kes on viinud lõpule läbirääkimised seoses Euroopa Liiduga sõlmitava lepinguga ja vastavad 1994. aasta GATTi XXIV artikli nõuetele.
(6)
Pärast käesoleva määruse kohaldamise alguskuupäeva kohaldatakse Botswana, Côte d'Ivoire'i, Ghana, Namiibia ja Svaasimaa lisamisel turulepääsu määruse I lisasse määruse artikli 2 lõikes 3, eriti selle punktis b, sätestatud tingimusi,
ON VASTU VÕTNUD KÄESOLEVA MÄÄRUSE:
Artikkel 1
Riikide lisamine I lisasse
Määruse (EÜ) nr 1528/2007 I lisasse lisatakse järgmised riigid:
Botswana Vabariik;
Côte d'Ivoire'i Vabariik;
Ghana Vabariik;
Namiibia Vabariik;
Svaasimaa Kuningriik.
Artikkel 2
Jõustumine
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. oktoobrist 2014.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. juuli 2014

Labels: 3
18
15